ખાધ વધે નહીં, તેનું ધ્યાન રાખીને ભારત ચીન સાથે વેપારમાં આગળ વધી શકે છે. સોલર પેનલ અને લિથિયમ આયન બેટરીની ભવિષ્યની ટેક્નોલોજીમાં ભારતે પાછળ રહેવું પરવડે તેમ નથી. ક્લાયમેટ ચેન્જનો મુદ્દો અગત્યનો બની રહ્યો છે, ત્યારે ક્લિન ટેક્નોલોજીમાં પાછળ રહેવું ભારત જેવા વિશાળ વસતિવાળા દેશને પરવડે નહિ. ભારતે બીજા મુદ્દે થોડા સમાધાનો કરીને પણ શાંઘાઇ સંગઠનમાં આગળ વધવા વિચારવું જોઈએ તેવી સલાહ પણ કેટલાક નિષ્ણાતો આપે છે. જોકે ચીન સાથે સરહદનો મામલો ભારતમાં આંતરિક રીતે સેન્સિટિવ છે. એક હદથી વધારે તેમાં ભારત સમાધાન કરી શકે તેમ નથી. તે જ રીતે ચીન માટે આંતરિક રીતે સરહદનો મુદ્દો મહત્ત્વનો છે. પરંતુ ચીનમાં લાંબો સમય કામ કરનારા બહારના પત્રકારો કહે છે કે ચીન થોડું વધુ લાંબું વિચારી રહ્યું છે. અમેરિકા અને પશ્ચિમ સામે ચીન આર્થિક રીતે મજબૂત થવા માગે છે. દક્ષિણ ચીનમાં વેપાર વત્તા લશ્કરી રીતે પણ તે સક્રીય છે. ભારત વિશ્વ ગુરુ બનવાની વાતો કરે છે, પણ ચીનના નેતાઓ આ બાબતમાં દાયકાથી ચૂપચાપ કામ કરવા લાગી ગયા હતા. ચીનને મજબૂત બનાવીને જગતના પ્લેટફોર્મ મહાસત્તા તરીકે ઊભા રહેવાની મહત્ત્વાકાંક્ષા છે.